《送周竹友红椒》
宋代·萧立之

交枝积翠铓钻镞，薰风一根万仓粟。炎云蒸作丹砂红，黑瞳欲仓秋玲珑。

楚人论香不论味，风流仅足侪兰蕙。长秋宫壁垩未墁，一粒蠙珠未为贵。

野人摘赠持满筐，吐霞喷雾回晶光。我生食藉岂识此，藜羹糁苋填饥肠。

练囊离□撑欲破，益味养神公所课。他年填用调羹手，请佐盐梅供五和。

作者简介：萧立之（一二○三～？）（生年据本集卷下《壬午元日试笔……》“年似渭滨人样子”、“记前壬午甫能冠”推定），原名立等，字斯立，号冰崖，宁都（今属江西）人。理宗淳祐十年（一二五○）进士。历知南城县，南昌推官，通判辰州。宋亡归隐。有《冰崖诗集》二十六卷，已佚。明弘治十八年九世孙敏辑刊《冰崖公诗拾遗》三卷。事见本集末附萧敏《识后》，明嘉靖《赣州府志》卷九有传。　萧立之诗，以《四部丛刊》影印明弘治十八年刻本为底本。新辑集外诗附于卷末。